CELEX ID: 32011D0855
Publication Date: 2011-12-15

Document Text:
KOMISJONI RAKENDUSOTSUS,
15. detsember 2011,
liidu rahalise toetuse kohta seoses teatavate meetmetega metsloomade suu- ja sõrataudi likvideerimiseks Kagu-Bulgaarias 2011.-2012. aastal
(teatavaks tehtud numbri K(2011) 9225 all)
(Ainult bulgaariakeelne tekst on autentne)
(2011/855/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 8 lõiget 2, artikli 14 lõike 4 teist lõiku, artiklit 20, artiklit 23, artikli 31 lõiget 2, artikli 35 lõiget 2 ja artikli 36 lõiget 2,
ning arvestades järgmist:
(1)
Suu- ja sõrataud on sõraliste mets- ja koduloomade väga nakkav viirushaigus, mis kahjustab tõsiselt loomakasvatuse tulusust, tekitades häireid liidusiseses kaubanduses ja ekspordis kolmandatesse riikidesse.
(2)
Suu- ja sõrataudi puhangu korral on oht, et haigusetekitaja levib haigusele vastuvõtlike elusloomade või nendest valmistatud toodete liikumise kaudu asjaomase liikmesriigi teistesse haigusele vastuvõtlikke loomi pidavatesse põllumajandusettevõtetesse, ning samuti teistesse liikmesriikidesse ja kolmandatesse riikidesse.
(3)
Nõukogu 29. septembri 2003. aasta direktiivis 2003/85/EÜ ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ, (2) on sätestatud meetmed, mida liikmesriigid peavad puhangu korral viivitamata rakendama, et hoida ära viiruse edasine levik.
(4)
Otsuses 2009/470/EÜ on sätestatud kord, millega reguleeritakse veterinaariaalastele erimeetmetele, sealhulgas erakorralistele meetmetele antavat liidu rahalist toetust. Vastavalt kõnealuse otsuse artikli 14 lõikele 2 saavad liikmesriigid rahalist toetust teatavate suu- ja sõrataudi tõrjemeetmetega seonduvate kulude katmiseks.
(5)
Bulgaarias esines 2011. aastal suu- ja sõrataudi puhanguid ning haigust tuvastati ka haigusele vastuvõtlikel metsloomadel. Bulgaaria ametiasutused on toiduahela ja loomatervishoiu alalises komitees esitatud haigusolukorra arengut käsitlevate korrapäraste aruannete ning komisjonile ja liikmesriikidele järjepidevalt esitatavate aruannete abil tõendanud, et nad on direktiivis 2003/85/EÜ sätestatud tõrjemeetmeid tõhusalt rakendanud.
(6)
Seega on Bulgaaria ametiasutused täielikult täitnud kõik tehnilised ja halduskohustused, mis on sätestatud otsuse 2009/470/EÜ artikli 14 lõikes 2 ja komisjoni määruse (EÜ) nr 349/2005 artiklis 6 (3).
(7)
Niipea kui Bulgaaria pädev asutus sai kinnituse suu- ja sõrataudi esmase esinemisjuhu kohta metsloomadel, kohaldas ta kooskõlas direktiivi 2003/85/EÜ artikli 85 lõikega 3 direktiivi XVIII lisa A osas sätestatud meetmeid, et piirata haiguse levikut.
(8)
Kuna suu- ja sõrataud esines piirkonnas, kus on nii metsloomi kui ka haigusele vastuvõtlikke sõralisi koduloomi, koostas liikmesriik esmakordselt kava metsloomade suu- ja sõrataudi likvideerimiseks nakatunud piirkonnas ning määras kindlaks kõnealuse piirkonna majandites kohaldatavad meetmed vastavalt direktiivi 2003/85/EÜ XVIII lisa B osale.
(9)
4. aprillil 2011 (90 päeva jooksul pärast kinnituse saamist suu- ja sõrataudi esinemise kohta metsloomadel) esitas Bulgaaria kava metsloomade suu- ja sõrataudi likvideerimiseks Burgase, Yamboli ja Haskovo piirkondade teatavates osades.
(10)
Komisjon hindas Bulgaaria esitatud kava ja võttis 5. augustil 2011 vastu komisjoni rakendusotsuse 2011/493/EL, millega kiidetakse heaks Bulgaarias rakendatav suu- ja sõrataudi likvideerimiskava metsloomade puhul (4).
(11)
Nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (5) artikli 75 kohaselt ning komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (6) artikli 90 lõike 1 kohaselt peab liidu eelarvest tuleneva kulukohustuse võtmisele eelnema rahastamisotsus, mille võtab vastu selleks volitatud institutsioon või ametiasutus ja milles sätestatakse kuludega seonduva meetme olulised osad.
(12)
On vaja kindlaks määrata liidu rahalise toetuse määr nende kulude suhtes, mida Bulgaaria kandis metsloomade suu- ja sõrataudi heakskiidetud likvideerimiskava teatavate meetmete rakendamiseks ning seejuures tuleks arvesse võtta suu- ja sõrataudiga seotud epidemioloogilist eriolukorda Kagu-Balkanil.
(13)
Käesoleva otsuse kohaselt tuleks kindlaksmääratud määra alusel rahastada järgmisi meetmeid: viivitamatud seiremeetmed, sh riikliku referentlabori töö parandamine (see on üks vähestest laboritest kogu piirkonnas, millel on piisav kogemus suu- ja sõrataudi diagnoosimisel) ning veterinaariaalase teabesüsteemi tõhustamine, et liita seireandmed loomade liikumist kajastava teabega, puhastus- ja desinfitseerimismeetmed ning avalikkusele suunatud teabekampaaniad. Nende meetmete abil saab liit lisateavet sarnaste juhtumite haldamiseks tulevikus.
(14)
Finantskontrolli eesmärgil kohaldatakse nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (7) artikleid 9, 36 ja 37.
(15)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Bulgaariale võib anda liidu rahalist toetust kulude katmiseks, mis kõnealusel liikmesriigil tuli 2011. aastal kanda seoses meetmetega, mis võeti vastavalt otsuse 2009/470/EÜ artiklile 8, artikli 14 lõike 4 punktile c, artiklile 19, artiklile 22, artikli 31 lõikele 1, artikli 35 lõikele 1 ja artikli 36 lõikele 1 metsloomade suu- ja sõrataudi tõrjeks ja likvideerimiseks Kagu-Bulgaarias kooskõlas otsusega 2011/493/EL heakskiidetud likvideerimiskavaga.
Lõige 1 kujutab endast rahastamisotsust finantsmääruse artikli 75 tähenduses.
2. Liidu toetuse kogusumma ei ületa 890 000 eurot.
3. Üksnes kulud, mis on kaasnenud lisas loetletud meetmete võtmisega ajavahemikus 4. aprillist 2011 kuni 3. aprillini 2012 ja mille Bulgaaria on maksnud enne 5. augustit 2012, on kõlblikud kaasrahastamiseks liidu rahalisest toetusest vastavate lisas loetletud meetmete puhul kindlaksmääratud maksimaalmäära alusel.
Artikkel 2
1. Liidu rahalise toetuse saamiseks peavad Bulgaaria esitatavad kulud olema väljendatud eurodes ega tohi sisaldada käibemaksu ega muid makse.
2. Kui Bulgaaria kulud on väljendatud muus vääringus kui eurodes, arvestab Bulgaaria summa ümber eurodesse, kasutades ümberarvestuskursina kõige uuemat kurssi, mille Euroopa Keskpank on avaldanud enne selle kuu esimest päeva, mil Bulgaaria oma taotluse esitab.
Artikkel 3
1. Euroopa Liit annab artiklis 1 osutatud kava rakendamiseks rahalist toetust tingimusel, et Bulgaaria:
a)
rakendab artiklis 1 osutatud likvideerimiskava tõhusalt ning kooskõlas liidu õigusaktide asjakohaste sätetega, sealhulgas direktiiviga 2003/85/EÜ ning konkurentsieeskirjade ja riigihankelepingute sõlmimist käsitlevate eeskirjadega;
b)
edastab komisjonile hiljemalt 31. jaanuariks 2012 likvideerimiskava tehnilise rakendamise vahearuande kooskõlas direktiivi 2003/85/EÜ XVIII lisa B osa punktiga 5 ning lisab sellele finantsvahearuande, mis hõlmab ajavahemikku 4. aprillist 2011 kuni 31. detsembrini 2011;
c)
edastab komisjonile hiljemalt 15. septembriks 2012 likvideerimiskava tehnilise rakendamise lõpparuande koos põhjenduste ja tõendusmaterjaliga Bulgaaria poolt ajavahemikus 4. aprillist 2011 kuni 3. aprillini 2012 kantud kulude ja saadud tulemuste kohta;
d)
ei taotle lisas täpsustatud meetmeteks edaspidi muud liidu toetust ega ole varem selliseid taotlusi esitanud.
2. Kui Bulgaaria ei järgi lõike 1 sätteid, võib komisjon vähendada liidu rahalist toetust, võttes arvesse eeskirjade rikkumise laadi ja raskust ning liidule põhjustatud finantskahju.
Artikkel 4
1. Bulgaaria tagab, et pädev asutus säilitab seitsme aasta jooksul kinnitatud koopiaid tõendavatest dokumentidest, mis on seotud artikli 1 kohaselt liidu rahalist toetust saavate meetmetega, eelkõige arveid, palgalehti, osavõtjate nimekirju ning proovide saatedokumentide ja lähetusdokumentide koopiaid.
2. Bulgaaria registreerib komisjonile esitatavad kulud oma kuluarvestussüsteemis ja säilitab kontrollimiseks kõiki tõendavaid originaaldokumente seitse aastat.
3. Lõikes 1 osutatud dokumendid tuleb nõudmise korral komisjonile saata.
Artikkel 5
Käesolev otsus on adresseeritud Bulgaaria Vabariigile.
Brüssel, 15. detsember 2011

EuroVoc Classification:
Level 1: 100161
100146
100143
100156
Level 2: 100277
100283
100185
100171
100282
100250
100245
Level 3: 2442
5781
5283
5087
122
2460
712
914
2200
5877
All Concepts: 1445
5063
862
922
994